Document ID: /roh_data/filtered/fineweb-2-filterrobots_roh.jsonl.gz/57959

Jau m’interess per l’original, il vair, il pur. ‹L’interrumantscha›, sco che Tista Murk aveva ina giada titulà mai, è la suletta etichetta che jau hai gugent.
In'artista da talent nunditg saja Corin Curschellas, ina che haja l’abilitad da transfurmar l’entira vita en sun e tun. Quai noda l'anteriur cumpogn da musica da Corin Curschellas, il trubadur grischun Walter Lietha, en in pled da laud per il giubileum da tribuna da 50 onns da l'artista. Tals pleds da laud, liricas, memorias e fotografias èn vegnidas publitgadas dacurt en dus cudeschs. Quels èn da chattar ensemen cun quatter discs en ina box da giubileum cun il num «Collecziuns: Her Songs 1990–2010+2022».
Corin na chanta betg simplamain sias chanzuns, ella raquinta propi istorgias. Nus musicistas avevan regularmain las larmas cura ch’ella chantava.
La chantautura, multiinstrumentalista, cumponista, artista ed actura ha lavurà cun in team da 10 persunas vi da quella lavur retrospectiva. L’accent è vegnì mess sin atgnas cumposiziuns da Corin Curschellas dals onns 1990 fin 2010. Igl èn chanzuns en pliras linguas e differents stils. Tschernidas per ils discs èn ellas vegnidas dal musicist da jazz e fundatur dal Vienna Art Orchestra, Mathias Rüegg. Las chanzuns eran idas in pau en emblidanza, tant pli ch'ils portatuns da quel temp èn exausts.
Corin, pensa vi da sex!, hai jau cusseglià ad ella per gidar da chattar il tun sensual adattà. Atgnamain na dovra Corin betg quai. Ella è ina veritabla virtuosa.
Corin Curschellas, ch’è tranter auter vegnida undrada cun il Premi svizzer da musica da l’Uffizi federal da cultura l’onn 2014, è oz surtut enconuschenta per sias novas versiuns tant finas sco frestgas da chanzuns popularas tradiziunalas rumantschas. Quellas ha ella arranschà e preschentà ils ultims 12 onns en differentas furmaziuns.
Jau sun savens suletta. Cura che jau sun sin tribuna ma sent jau però sco dad esser circumdada da mia famiglia.
Sia lavur actuala metta il focus puspè sin la multifaradad, ina caracteristica da Corin Curschellas.
Avant che Corin Curschellas va sin turnea da giubileum, raquintan ella ed intginas da sias cumpognas e da ses cumpogns da sia vita da pioniera en la Marella. D’ina vita per e cun la musica, da collavuraziuns sur cunfins, da viadis enturn il mund, dal dachasa e da la lingua rumantscha, da muments magics ed er main magics.
Jau sun adina a la tschertga d’ina bavronda magica.